琢玉歌
作者：田錫
朝代：宋

paragraphs: 藍谿中，荆山峰，結靈凝粹生羣玉，飛英蕩彩如長虹。
野人初向深崖得，蹋著雲根風雨黑。
滿把晶熒雪霜色，特達天姿幾人識。
治玉之工初琢成，熒熒輝彩鏘鏘聲。
方瑚圓璉薦宗廟，蒼珮玄圭頒帝庭。
堯兵曾用丹浦戰，漢斗已碎鴻門營。
我願琢爲北斗柄，指麾五星齊七政。
庶使陰陽造化機，四時六氣隨吾令。